पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर । जोगी-दिग्गी के भाषण से मचा बवाल अब उनके समर्थकों तक जा पहुंचा है। जोगी समर्थक छत्तीसगढ़ में छत्तीसगढिय़ा की बात को सही ठहरा रहे हैं तो दिग्गी समर्थक कह रहे हैं कि चाहे कहीं के भी हों पहले एकता जरुरी है। भाजपा को हराने के लिए सबसे एक चलना चाहिए। किसी भी गढ़ का नेता हो, उसे यहां बुलाकर भाजपा पर हमला बोलना चाहिए। उल्लेखनीय है कि कांग्रेस भवन में कल हुई श्रद्धांजलि सभा में पूर्व मुख्यमंत्री अजीत जोगी और दिग्विजय सिंह के बीच बाहरी और छत्तीसगढिय़ा को लेकर शब्दबाण चले हैं। जोगी ने कह दिया कि छत्तीसगढ़ में किसी गढ़ के नेता की जरूरत नहीं है।
जिला सहकारी कृषि एवं ग्रामीण विकास बैंक रायपुर के अध्यक्ष व कांग्रेस नेता राजेश शर्मा का कहना है कि कार्यकारी अध्यक्ष डा. चरणदास महंत भाजपा के कुशासन को खत्म करने देश के कोने-कोने से कांग्रेस नेताओं को यहां बुलाएं। चाहे वे प्रतापगढ़ के हो या नफजगढ़, आजमगढ़ या लक्ष्मणगढ़ के। इस काम में कांग्रेस का हर कार्यकर्ता उनके साथ खड़ा रहेगा। इस समय सबको कंधे से कंधा मिलाकर चलना चाहिए। व्यक्तिगत महत्वाकांक्षा और सत्ता के प्रति मोह को तवज्जो नहीं दी जानी चाहिए। राज्य गठन के बाद तीन साल की कांग्रेस सरकार में जो गलतियां हुई, उसे भविष्य में नहीं दोहराया जाए।
फिर छत्तीसगढ़ को कांग्रेस का गढ़ बनने से कोई नहीं रोक सकता। महासमुंद के विधायक अग्नि चंद्राकर का कहना है कि दिग्विजय सिंह तो कार्यकर्ताओं का मनोबल बढ़ाने आए थे। वे हमारे अतिथि हैं, उनके आने से कांग्रेस कार्यकर्ताओं की मायूसी टूटी है। नेतृत्व तो छत्तीसगढिय़ा ही करेंगे। यहां रहने वाले सभी छत्तीसगढिय़ा हैं। हमारे नेताओं को भाजपा सरकार के खिलाफ दृढ़ता से खड़े रहना चाहिए।
समर्थकों ने कहा, जोगी की बात गलत नहीं
छत्तीसगढिय़ा नेतृत्व की बात पर सीतापुर के विधायक अमरजीत भगत का कहना है कि अजीत जोगी ने पते की बात कही है। उनकी बात कहीं से भी गलत नहीं है। प्रदेश में आदिवासियों को नेतृत्व नहीं मिल रहा है। कई सालों से वे किनारे नजर आ रहे हैं। उन्हें साथ लेकर चलना चाहिए। आदिवासी, ओबीसी और सामान्य वर्ग को समान रूप से संतुलित प्रतिनिधित्व मिलना चाहिए।
भिलाईनगर विधायक बीडी कुरैशी का कहना है कि जब वरिष्ठ लोग इस तरह की बात करेंगे तो हमारी क्या स्थिति रहेगी। उनकी बात आखिर हाईकमान क्यों नहीं सुनता। यह समय राजनीति करने का नहीं है। कुछ लोगों ने मेरे खिलाफ भी पिछले दिनों प्रदर्शन किया था। आखिर संवेदना और श्रद्धांजलि के समय इस तरह की राजनीति क्यों होनी चाहिए। विधायक टीएस सिंहदेव और अमित जोगी का कहना है कि प्रतापगढ़ का उल्लेख रमन सिंह के लिए किया गया था।
दिग्गी-जोगी विवाद पर भाजपा की चुटकी
दिग्विजय सिंह और अजीत जोगी के बीच तीखी बयानबाजी पर भाजपा ने भी चुटकी ली है। भाजपा के प्रदेश प्रवक्ता सच्चिदानंद उपासने ने कहा कि दिग्विजय अब इशारों-इशारों में कुछ नेताओं को ही नक्सली कह रहे हैं। उपासने ने कहा कि दिग्विजय सिंह ने भाजपा पर अपने प्रवास का विरोध करने का आरोप लगाया है, जो पूरी तरह से गलत है। भाजपा ने कभी भी उनके प्रवास का कोई विरोध नहीं किया है। उपासने ने कहा कि दिग्विजय सिंह जिस तरीके नक्सली हमले के मुख्य चश्मदीद विधायक कबासी लखमा के साथ बंद कमरे में अकेले बातचीत कर रहे है,उससे साफ है कि वह जांच को प्रभावित करना चाह रहे है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn